section_heading: Uzroci
paragraph_text: Odmah po otkrivanju Amerike, pojavile su se razmirice između Portugala i Španjolske. Postojeća papinska bula "Aeterna regis" iz 1481. godine dodjeljivala je svu zemlju južno od Kanarskih Otoka Portugalu. Ovo se nije sviđalo Španjolcima, koji su smatrali da, samim tim što je njihov podanik otkrio zemlju i polažu pravo na istu. Koristeći svoj utjecaj na novog papu, Španjolca po rođenju, Aleksandra VI., Španjolci su iznudili novu bulu "Inter caetera", po kojoj je sva zemlja 100 liga zapadno od Azorskih otoka, pripadala Španjolskoj (osim ako već neka druga kršćanska zemlja ne polaže pravo na nju, zaključno s Božićem 1492. - pošto se još uvijek mislilo da je u pitanju daleki istok, a ne novi kontinent), bez obzira na to je li na sjevernoj ili južnoj polutci. Ova bula nije uopće spominjala Portugal, ali ga je praktički onemogućavala da zauzme cijelu Indiju, što je bio i cilj portugalskog kralja Ivana II. On je odmah započeo pregovore s Aragonski kraljem Ferdinandom II. i kastiljskom kraljicom Izabelom I. kako bi pomjerio crtu razgraničenja na zapad. Kako je ovo bilo protivno papinskoj buli, postignut je novi dogovor, koji je sankcionirao papa Julije II. bulom iz 1506. godine.